arnastofnun/IGC-2024 huggingface dataset:
Þingræður haldnar á Alþingi Íslendinga



Virðulegi forseti. Svo að ekki valdi misskilningi vegna athugasemdar hv. þm. Karls Steinars Guðnasonar í síðustu umræðu kom skýrt fram í mínu máli varðandi ummæli og samtöl við forsvarsmenn flugfreyja í þessum samningamálum að ég mat það svo að þær vildu fremur fá á sig kjaradóm en fara þá leið sem samgrh. bauð upp á. Það voru mín orð.
Þingræður haldnar á Alþingi Íslendinga



Mér hefur borist eftirfarandi bréf: "Reykjavík, 11. nóv. 1985. Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að vegna anna 1. varamanns taki 2. varamaður Framsfl. í Suðurlandskjördæmi, Guðmundur Búason kaupfélagsstjóri í Vestmannaeyjum, sæti á Alþingi í fjarveru minni. Jón Helgason, 5. þm. Suðurl." Þá hefur borist annað bréf: "Reykjavík, 7. nóv. 1985. Vegna mikilla anna sé ég mér ekki fært að taka sæti á Alþingi í fjarveru Jóns Helgasonar ráðherra. Böðvar Bragason." Guðmundur Búason hefur áður tekið sæti á Alþingi og kjörbréf hans því verið rannsakað. Hann er boðinn velkominn til starfa á ný.
Þingræður haldnar á Alþingi Íslendinga



Forseti hefur smátilkynningu að flytja. Forseti hefur þá leiðu en nauðsynlegu yfirlýsingu að flytja að í ljós kom við nánari könnun á þingmálinu Jarðhitaréttindi, 5. mál Nd., þskj. 5, að því var í raun ekki með réttum hætti vísað til 2. umr. samtímis því sem málinu var vísað til nefndar á síðasta fundi hv. þingdeildar. Forseti telur nauðsynlegt að úr þessum annmarka verði bætt og væntir góðs samstarfs við hv. þingdeild um að slíkri úrbót verði fram komið. Forseti tekur á sig þau mistök sem hér hafa orðið og væntir þess að um úrbót þessa ríki fullur skilningur og samstarf hv. þingdeildar við forseta. Forseti mun því kveðja til nýs fundar að loknum þessum fundi og taka þá á dagskrá meðal annarra mála þingmálið Jarðhitaréttindi, 5. mál Nd., þskj. 5, frh. atkvgr. um þá till. að vísa málinu til 2. umr. Málaskrá þessarar hv. deildar hefur að sjálfsögðu verið leiðrétt í samræmi við það sem hér liggur nú fyrir. Þetta kom í ljós við nánari athugun á bókunum og með því að hlusta á segulbandsupptöku af fundinum.
Þingræður haldnar á Alþingi Íslendinga



Jón Kjartansson, forstjóri og fyrrv. alþingismaður, varð bráðkvaddur s.l. fimmtudag, 21. nóvember, 68 ára að aldri. Hann var þá staddur á heimili sonar síns í Hamborg. Jón Kjartansson var fæddur í Siglufirði 5. júní 1917. Foreldrar hans voru Kjartan byggingarmeistari þar Jónsson, síðast prófasts að Hofi í Vopnafirði, og kona hans Jónína Tómasdóttir prests á Hvanneyri í Siglufirði, síðar að Barði í Fljótum, Bjarnarsonar. Hann lauk prófi frá Samvinnuskólanum vorið 1935 og fór náms- og kynnisför til Danmerkur og Noregs 1938. Verkstjóri við Síldarverksmiðjur ríkisins á Siglufirði var hann 1935 - 942. Hann var 1943 - 1946 skrifstofustjóri Þormóðs Eyjólfssonar, hlutafélags sem annaðist skipaafgreiðslu og hafði umboð tryggingafélaga. Þá var hann umboðsmaður Samvinnutrygginga, Flugfélags Íslands og fleiri félaga 1947-1949 og rak jafnframt eigin söltunarstöð og útgerð í félagi við annan Siglfirðing 1947-1948. Hann var bæjarstjóri á Siglufirði 1949-1958, forstjóri Áfengisverslunar ríkisins 1957-1961 og síðan forstjóri Áfengis- og tóbaksverslunar ríkisins frá 1961 til dánardags. Jón Kjartansson var í stjórn Síldarverksmiðja ríkisins, ýmist sem aðalmaður eða varamaður frá 1947. Hann var vararæðismaður Finnlands á Norðurlandi 1953 - 1958 og aðalræðismaður Finnlands á Íslandi 1965 - 1968. Formaður stjórnarnefndar Hjálparstofnunar kirkjunnar var hann 1969-1979, í stjórn stofnunarinnar Aðstoðar Íslands við þróunarlöndin frá 1971 og kjörinn endurskoðandi Útvegsbanka Íslands árið 1971. Frá 1977 var hann í fulltrúaráði sjálfseignarstofnunarinnar umr rekstur Landakotsspítala. Hann var 1. varamaður þingmanna Framsfl. í Norðurlandskjördæmi vestra frá 1959 og tók sæti á Alþingi tímabundið í fjarveru aðalmanna á öllum þingum nema einu til vorsins 1969, á níu þingum alls. Við fráfall Skúla Guðmundssonar skömmu fyrir þingsetningu haustið 1969 hlaut hann fast sæti á Alþingi það sem eftir var kjörtímabilsins og sat þá á tveimur þingum til vorsins 1971. Jón Kjartansson átti heima á Siglufirði fjóra fyrstu áratugi ævi sinnar. Hann hóf störf sem sendisveinn hjá Síldarverksmiðju ríkisins, var verkstjóri þar innan tvítugs og síðast lengi í stjórn verksmiðjanna. Í störfum sínum þar og margs konar umboðsstörfum og félagsstarfsemi hlaut hann náin kynni af málum bæjarfélags og bæjarbúa. Hann var ráðinn bæjarstjóri á tíma síldarleysis og erfiðleika bæjarfélagsins af þeim sökum. Í störfum sínum þar sýndi hann dugnað, árvekni og fyrirhyggju og hafði forgöngu af hálfu bæjarfélagsins um nýjar atvinnugreinar, togararekstur og fiskvinnslu. Bæjarfélagið á Siglufirði átti löngum hug hans þótt hann flytti brott þaðan til nýrra starfa. Hann sinnti ekki síst málefnum þess þann tíma sem hann sat á Alþingi og hann var árum saman formaður Siglfirðingafélagsins í Reykjavík. Hér syðra stjórnaði hann lengi og vel viðamikilli ríkisstofnun. Við skyndilegt fráfall hans er á bak að sjá mikilhæfum manni sem um ævidagana var kvaddur til forustu á ýmsum sviðum þjóðmála og félagsmála og skilaði giftudrjúgu ævistarfi. Ég vil biðja hv. alþm. að minnast Jóns Kjartanssonar með því að rísa úr sætum. -
Þingræður haldnar á Alþingi Íslendinga



Herra forseti. Ég mæli hér fyrir till. til þál. um fullgildingu samkomulags um breytingu á samstarfssamningi Norðurlanda. Með þáltill. þessari fer ríkisstj. þess á leit að Alþingi heimili fullgildingu samkomulags frá 6. maí 1985 um breytingu á samstarfssamningi Norðurlanda frá 23. mars 1962. Á 30. þingi Norðurlandaráðs í Helsingfors árið 1982 var rætt um hugsanlegar breytingar á starfsemi þeirra stofnana sem starfa á grundvelli Helsingforssamningsins til þess að gera norræna samvinnu virkari. Sérstakri nefnd. Benkow-nefndinni svokallaðri var falið að gera tillögur um þessi mál. Í framhaldi af skýrslu hennar og viðræðum samstarfsráðherra voru samþykktar á 35. þingi Norðurlandaráðs í Reykjavík fyrr á þessu ári tvær ályktanir, nr. 16 og 17 frá 1985, um skipulag norrænnar samvinnu. Tillögur sem settar voru fram í ályktununum voru teknar upp í samkomulagi um breytingu á Helsingforssamningnum. Matthías A. Mathiesen, viðskrh. og samstarfsráðherra um Norðurlandamálefni þá, undirritaði samkomulagið fyrir Íslands hönd í Lundi 6. maí 1985. Samkomulagið er prentað sem fskj. I með þáltill. þessari. Með þáltill. fer ríkisstj. þess á leit að Alþingi heimili fullgildingu samkomulagsins eins og áður er sagt. Í tengslum við breytingar á Helsingforssamningnum voru einnig gerðar breytingar á samningi frá 15. mars 1971 um samstarf á sviði menningarmála. Matthías Á. Mathiesen undirritaði einnig þennan samning um breytingu á fyrri samningi í Lundi 6. maí L985. Samningurinn er prentaður sem fskj. II með þáltill. þessari. Að fenginni heimild til fullgildingar breytingar á Helsingforssamningnum mun ríkisstj. einnig láta fullgilda breytingu á menningarmálasamningnum. Breytingar þær sem hér um ræðir miða að því að gera starfsemi á grundvelli norrænnar samvinnu virkari eins og fyrr er á drepið. Í því skyni verður skrifstofa ráðherranefndar Norðurlandaráðs í Osló flutt til Kaupmannahafnar og sameinuð skrifstofu þeirri í Kaupmannahöfn sem annast hefur sérstaklega Norðurlandasamvinnu á sviði menningarmála. Enn fremur verða fjárlög vegna menningarmála felld inn í sameiginleg fjárlög Norðurlandaráðs, en menningar- og menntamálaráðherrar gera áfram tillögur um fjárveitingar á þessu sviði og eru í forsvari um þau efni. Með breytingum á 52. gr. samstarfssamningsins verður fulltrúum í stjórnarnefnd Norðurlanda fjölgað úr fimm í tíu. Svo er ráðherranefndinni gert að leggja fjárhagsáætlun vegna norrænnar samvinnu fyrir þing Norðurlandaráðs. Að lokum má nefna tillögur sem varða skipulag skrifstofu stjórnarnefndarinnar og ritaranefnd, sbr. breytingu á 54. gr. samstarfssamningsins. Ég vil taka það fram að svo er ráð fyrir gert að þessir samningar komi til framkvæmda frá og með 1. janúar n. k., en þar sem áskilið er að fullgilding fari fram mánuði áður en samningurinn kemst til framkvæmda er nauðsynlegt að afgreiða þessa þáltill. fyrir lok mánaðarins og ætti það að vera hægt svo kunnug sem þáltill. eða efni hennar er hv. þm. Ég vænti þess að þessari þáltill. verði vel tekið og leyfi mér, herra forseti, að leggja til að till. þessari verði að lokinni þessari umræðu vísað til utanrmn. og seinni umr.
Þingræður haldnar á Alþingi Íslendinga



Ástæða þess að boðað var til fundar var að forseti hafði í hyggju að reyna að ljúka þeirri umræðu sem hér var hafin um 2. dagskrármálið, en þannig háttar til að þeir aðilar sem að þeirri umræðu standa eru ekki til staðar svo að ekki er hægt að taka þetta mál á dagskrá. Mun ég þá taka út af dagskrá 1.-3. dagskrármálið.
Þingræður haldnar á Alþingi Íslendinga



Herra forseti. Félmn. hefur fjallað um þetta mál sem varðar tekjustofna sveitarfélaga. Þetta frv. er afskaplega einfalt í sniðum. Það fjallar um það að af vergum tekjum Jöfnunarsjóðs sveitarfélaga verði greitt 1,16% til landshlutasamtaka sveitarfélaga í stað 1% eins og hingað til hefur verið. Meginástæðan fyrir því að þessi breyting hefur verið gerð er að sjálfsögðu sú að landshlutasamtökunum hefur fjölgað um eitt og því meiri fjárþörf en áður var, en gert ráð fyrir sömu fjárhæð til þeirra allra. Magnús E. Guðjónsson, framkvæmdastjóri Sambands íslenskra sveitarfélaga, kom á fund félmn. Hann gaf okkur ýmsar upplýsingar sem ég tel ekki ástæðu til að rekja hér. M.a. kom fram í hans máli að fjárhagsstaða sveitarfélaganna er mjög misjöfn, eins og hún hefur raunar verið oft áður, en þó taldi hann að á undanförnum allra síðustu árum hefði fremur verið dregin burst úr nefi dreifbýlissveitarfélaganna, þ.e. að þau ættu örðugra með en áður var að standa undir ýmsum lögboðnum kostnaðarþáttum, svo sem eins og skólahaldi. Fjárhagur dreifbýlissveitarfélaganna hefur sem sagt farið versnandi, því miður, samanborið við önnur sveitarfélög á undanförnum árum. Herra forseti. Ég tel ekki ástæðu til að hafa þessi orð fleiri. Félmn. varð sammála um að þoka þessu máli áfram og raunar samþykkja það óbreytt. Undir nál. rita allir nm. í félmn.



Herra forseti. Ég mæli fyrir frv. til laga um breytingu á lögum nr. 80 2. júlí 1985, um sóknargjöld. Í athugasemdum frv. kemur fram að ríkisskattstjóri telur að ekki séu nægilega skýr ákvæði í fyrrnefndum lögum til að leggja á sóknargjöld fyrir næsta ár. Lögin eiga að taka gildi um næstkomandi áramót, 1. janúar 1986, en gjaldið skal miðast við tekjur frá fyrra ári, þ.e. frá árinu 1985. Ríkisskattstjóri telur að það þurfi skýrari ákvæði um að nota megi viðmiðun frá árinu 1985 á árinu 1986. Þess vegna er lagt til með 2. gr. þessa frv. að ótvíræð heimild sé fyrir slíku, eins og Alþingi mun að sjálfsögðu hafa ætlast til. Í 1. gr. er einnig smávægileg breyting á lögunum, þ.e. að í stað þess að sóknargjöld verði birt á sama hátt og útsvar sé eðlilegra að hafa sama hátt á og um þinggjöld þar sem við innheimtu er miðað við ákvæði laga um tekju- og eignarskatt. Ég legg til að að lokinni þessari umræðu verði frv. vísað til 2. umr. og hv. menntmn.
Þingræður haldnar á Alþingi Íslendinga



Herra forseti. Till. sú til þál. um staðfestingu samkomulags um stofnskrá fyrir Vestnorræna þingmannaráðið sem hér er til umræðu hefur verið rædd í hv. utanrmn. og er nefndin sammála um að mæla með samþykkt till. Við fyrri umr. var gerð grein fyrir efni þessa máls, sem hv. þm. er kunnugt, og hv. þm. Páll Pétursson rakti aðdraganda málsins og efnisatriðin þannig að ég skal ekki fara lengra út í þá sálma, enda má í sjálfu sér segja að tillagan sé einföld í sniðum. En þar með er alls ekki sagt að hún sé ómerk. Þvert á móti hygg ég að hér sé að komast á samstarf þriggja þjóða sem geti orðið gífurlega mikilvægt er stundir líða. Það er kannske rétt að vekja á því athygli að þetta er e.t.v. í fyrsta skipti í slíku samstarfi þjóða í millum sem Íslendingar eru þeir fjölmennustu og jafnframt líka þeir ríkustu og best settu þrátt fyrir allan barlóm sem við heyrum nú um stundir. Og ég held að það sé heppilegt að hv. alþm. geri sér grein fyrir því að við hljótum að hafa talsvert frumkvæði að því að þetta samstarf, sem hér er boðað og væntanlega verður staðfest af Alþingi, beri verulegan árangur. Við erum á milli þessara tveggja frændþjóða okkar sem fámennari eru og þess vegna er ljóst að við eigum að leitast við að efla þetta samstarf og koma þessu barni á legg eins fljótt og mögulegt er og hvorki að spara til þess tíma né fyrirhöfn. Fjárútlán verða sjálfsagt einhver líka en það er áreiðanlega sameiginlegt hagsmunamál þessara þriggja þjóða að efla sitt samstarf og þá auðvitað fyrst og síðast á sviði sjávarútvegsins og verndar hafsvæðanna í kringum þessi lönd. Ég geri mér vonir um að starf þessa þingmannaráðs verði liður í þeirri sjálfgefnu stefnu Íslendinga að leitast við að laða þjóðir við nyrstu svæði Atlantshafsins saman um verndunarstefnu á sviði hafréttarins allt frá Noregsströndum og til Kanada. Þar eigum við að hafa frumkvæði. Við höfum haft frumkvæði í hafréttarmálunum Íslendingar og við skulum ekkert vera að miklast af því. Við skulum vera minnugir þess að það er ekki fullnaðarsigur unninn, öðru nær. Við skulum varðveita það sem áunnist hefur, hvort heldur er á Jan Mayenmiðum eða innan okkar sérlögsögu og það gerum við ekki öðruvísi en í góðu samstarfi við næstu nágranna. Ég leyfi mér þess vegna, áður en atkvæðagreiðsla fer fram, af því að ég þykist vita hvernig atkvæði muni falla, að óska bæði okkur og grönnum okkar, Grænlendingum og Færeyingum, til hamingju með það að þessi till. verði hér samþykkt.



Herra forseti. Ég vil einungis fyrir hönd okkar flm. þessarar till. þakka hv. utanrmn. og formanni hennar fyrir skjót og sköruleg vinnubrögð í þessu máli. Við erum mjög ánægð yfir því að Alþingi er á góðum vegi með að taka þarna afstöðu til málsins.
Þingræður haldnar á Alþingi Íslendinga

Frsm. (Þorv. Garðar Kristjánsson) Hæstv. forseti. Það hafa verið gerðar tvær breytingar á þessu frv. í hv. Nd. Önnur breytingin er um það að það komi á undan 1. gr. frv. ný grein og hún varðar breytingu á 8. gr. laga um verðjöfnunargjald af raforkusölu. 8. gr. laganna nú hljóðar svo, með leyfi hæstv. forseta: "Ekki skal greiða verðjöfnunargjald af raforku seldri til Áburðarverksmiðju ríkisins, Íslenska álfélagsins hf., Íslenska járnblendifélagsins hf. og til húshitunar." Breytingin er fólgin í því að í staðinn fyrir orðið "húshitunar" komi: rafhitunar eða varmadælna. Að forminu til þýðir þetta rýrnun á því fjármagni sem verðjöfnunargjaldið gefur en í raun og veru er ekki um neina rýrnun að ræða vegna þess að lögin hafa verið framkvæmd svo sem að stæði það sem segir í breytingu þeirri sem Nd. gerði. Hin breytingin sem Nd. gerði varðar 1. gr. frv. og er um breytingu á 2. gr. laganna um verðjöfnunargjald af raforkusölu. 2.. gr. laganna hljóðar svo, með leyfi hæstv. forseta: "Verðjöfnunargjald skal nema 16% árið 1985." Breyting sú, sem gerð er í hv. Nd., er fólgin í því að fellt er niður árið 1985 úr 2. gr. laganna. Þessu er ofaukið í raun og veru miðað við lögin eins og þau gilda í dag og miðað við þá breytingu á þeim sem frv. gerir ráð fyrir. Og þó hér sé ekki um efnisbreytingu að ræða heldur aðeins formbreytingu þá fer betur á því að sú formbreyting sé gerð. Hv. iðnn. þessarar hv. deildar hefur komið saman og athugað þessar breytingar og mælir með því að frv. verði samþykkt eins og það kemur frá hv. Nd.



Virðulegi forseti. Ég mæli fyrir áliti fjh.- og viðskn. Ed. um frv. til laga um Jarðboranir hf. Nefndin hefur rætt þetta mál og leitað m.a. álits fulltrúa Sambands íslenskra sveitarfélaga. Fulltrúi þess kom á fund nefndarinnar og einnig hefur verið leitað umsagnar Rannsóknaráðs ríkisins. Þetta frv. er um heimild fyrir ríkisstj. til að stofna með Reykjavíkurborg hlutafélag er yfirtaki rekstur Jarðborana ríkisins og Gufuborana ríkisins samkvæmt samningi sem dagsettur var 8. maí 1985. Það kemur fram í athugasemdum við frv. að það hefur verið borið undir Samband íslenskra hitaveitna sem er meðmælt frv. og fylgir umsögn Sambands íslenskra hitaveitna í fylgiskjölum frv. Það varð ekki ágreiningur um þetta frv. í nefndinni. Nefndin mælir með því að það verði samþykkt óbreytt, þó með þeim fyrirvara að öll sveitarfélög njóti sambærilegra kjara í viðskiptum við hina nýju stofnun, Jarðboranir hf. Ég hef ekki um þetta fleiri orð. Um þetta mál er samkomulag með þessum fyrirvara eins og áður segir.
Þingræður haldnar á Alþingi Íslendinga



Virðulegi forseti. Ég tel það mikinn ábyrgðarhlut varðandi framtíð þessa lands að binda aðallífsafkomu þjóðarinnar í hin hörðu bönd miðstýringar og ríkisafskipta með þeim hætti sem gert er í þessu frv. Því segi ég nei.

Eyjólfur Konráð Jónsson Hæstv. forseti. Ég hef ekki tekið þátt í umræðu um þetta mál nú. Ég hygg að allir viti mínar skoðanir á þessu máli frá því það var rætt hér fyrir tveim árum síðan, og raunar í fyrra líka. Stundum getur líka þögn skilist jafnvel og mörg orð. Ég hef heitið því í mínum flokki að taka ekki þátt í atkvæðagreiðslu hér og nú en á sama hátt heiti ég því að berjast gegn þessu máli á hausti komanda, ef ég þá verð þingmaður, vegna þess að ég tel þetta mál ekki gott mál. Ég greiði ekki atkvæði. Frv. afgr. sem lög frá Alþingi (þskj. 413).
Þingræður haldnar á Alþingi Íslendinga



Þetta er síðasti fundur þessarar hv. þingdeildar nú fyrir jólaleyfi. Af því tilefni vil ég leyfa mér að þakka hv. þingdeildarmönnum samstarfið við mig það sem af er þingtímanum. Það samstarf hefur verið mér ánægjulegt í hvívetna. Ég vil þakka þá mikilvægu aðstoð sem 2. varaforseti þd. hefur veitt mér í starfi, hv. þm. Birgir Ísl. Gunnarsson, en flyt jafnframt fyrri varaforseta, hv. þm. Karvel Pálmasyni, innilega jólakveðju í nafni deildarinnar með ósk um skjótan bata í veikindum hans og að hann megi koma sem fyrst til starfa sinna á Alþingi heill og hress. Skrifurum deildarinnar þakka ég gott samstarf svo og skrifstofustjóra Alþingis og starfsfólkinu öllu. Ég óska hv. þingdeildarmönnum og starfsfólki Alþingis gleðilegra jóla, farsæls nýárs. Hittumst heil á nýju ári.



Herra forseti. Ég þakka fyrir hönd þingdeildarmanna hlý orð og góðar óskir í okkar garð. Ég þakka hæstv. forseta fyrir ágæta og réttláta fundarstjórn. Ég óska hæstv. forseta og fjölskyldu hans gleðilegra jóla, árs og friðar og vona að við hittumst heil á næsta ári. Ég þakka enn fremur skrifstofustjóra og öllu starfsfólki fyrir gott samstarf og óska þeim gleðilegra jóla. Að lokum vil ég biðja hv. þingdeildarnmenn að rísa úr sætum sínum þessum orðum til staðfestingar. - 
            



Ég þakka hv. 4. landsk. þm. vinsamleg orð í minn garð og hv. þingdeildarmönnum fyrir að taka undir þau orð. Ég endurtek heillaóskir mínar til hv. þingdeildarmanna og segi þessum fundi slitið.
Þingræður haldnar á Alþingi Íslendinga



Borist hefur svohljóðandi bréf: "Reykjavík, 10. febr. 1986. Sigríður Dúna Kristmundsdóttir, 11. þm. Reykv., hefur ritað mér á þessa leið: "Þar sem ég er á förum til útlanda og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að vegna anna 1. og 2. varamanns taki 3. varamaður Samtaka um kvennalista í Reykjavík, Guðrún J. Halldórsdóttir skólastjóri, sæti á Alþingi í fjarveru minni." Þetta er yður hér með tilkynnt, herra forseti, með ósk um að fram fari í sameinuðu þingi rannsókn á kjörbréfi varamanns. Salome Þorkelsdóttir, forseti Ed." Ég vil leyfa mér að biðja hv. kjörbréfanefnd að taka kjörbréf þetta til meðferðar. Á meðan verður fundinum frestað í fimm mínútur. - Fundarhlé.



Herra forseti. Kjörbréfanefnd hefur kynnt sér gögn þessi og leggur til að kjörbréf Guðrúnar J. Halldórsdóttur verði samþykkt. Það hefur komið fram að 1. og 2. varamaður Samtaka um kvennalista í Reykjavík hafa ekki talið sér fært að taka sæti þannig að til kasta 3. varamanns hefur komið.



Guðrún J. Halldórsdóttir hefur unnið drengskaparheit að stjórnarskránni og er hún boðin velkomin til starfa á Alþingi.
Þingræður haldnar á Alþingi Íslendinga



Herra forseti. Frv. það sem hér liggur fyrir á þskj. 460 um talnagetraunir felur í sér heimild til að veita Íþróttasambandi Íslands, Ungmennafélagi Íslands og Öryrkjabandalagi Íslands leyfi til getraunastarfsemi. Getraunastarfsemi þessi fari fram með þeim hætti að á þar til gerða miða er skráð eða valin röð talna og/eða bókstafa. Tilgangur þessara getrauna yrði að afla fjár fyrir starfsemi þessara aðila, annars vegar til eflingar íþróttum á vegum áhugamanna um íþróttir í landinu í félögum innan vébanda Íþróttasambands Íslands og Ungmennasambands Íslands, hins vegar til að greiða stofnkostnað við íbúðarhúsnæði fyrir öryrkja á vegum Öryrkjabandalags Íslands og til að standa undir annarri starfsemi þess bandalags í þágu öryrkja. Frv. þetta er byggt á samkomulagi sem þau landssamtök sem ég hef áður nefnt hafa gert um þennan rekstur, þar á meðal um stjórn, skiptingu ágóða o.fl. Er gert ráð fyrir því sem meginreglu að íþróttahreyfingin njóti 60% ágóða en Öryrkjabandalagið 40%. Að því er varðar skiptingu milli íþróttasamtakanna innbyrðis er gert ráð fyrir því að hlutur ÍSÍ verði 46,67% og UMFÍ 13,33% og eru það sömu hlutföll og gilda um ágóðaskiptingu skv. lögum um getraunir, þ.e. íþróttagetraunir. Eins og hv. þingdeildarmönnum er í minni var á síðasta Alþingi lagt fram frv. um getraunir Öryrkjabandalags Íslands þar sem gert var ráð fyrir að það bandalag fengi heimild til bókstafagetrauna. Ekki náðist á þinginu samstaða um afgreiðslu frv. þar sem talið var að gengið væri á hlut íþróttahreyfingarinnar sem skv. lögum frá 1972 hefur heimild til að starfrækja talnagetraunir. Hæstv. forsrh., sem gegndi þá störfum dómsmrh. í fjarveru minni, lagði til að leitað yrði samkomulags á milli þessara aðila um getraunastarfsemi og er frv. þetta flutt á grundvelli slíks samkomulags. Herra forseti. Ég tel að eigi þurfi að fylgja frekari grg. með frv. þessu og vísa að öðru leyti til athugasemda með frv. Að sjálfsögðu munu fulltrúar þessara samtaka og ráðuneytisins fúsir til að gera frekari grein fyrir máli þessu. Ég vænti þess að um afgreiðslu frv. geti náðst samstaða og legg til að frv. verði að þessari umræðu lokinni vísað til 2. umr. og hv. allshn.
Þingræður haldnar á Alþingi Íslendinga



Herra forseti. Ég vil nota þetta tækifæri til að beina því eindregið til hæstv. fjmrh. að hann vindi að því bráðan bug að gera upp hug sinn um hvernig hann hyggist framkvæma tollaívilnanir eða hliðstæðar aðgerðir gagnvart öryrkjum þannig að þingið geti sem allra fyrst fengið að sjá hvernig framkvæmdin verði í þeim efnum.



Herra forseti. Eins og fram kom í ræðu hv. síðasta ræðumanns var hann fjarverandi þegar hæstv. fjmrh. tók hér til máls við lok 2. umr., en hann hafði einmitt lýst því yfir, hæstv. ráðherra, að það yrði gert sem hann fór fram á, hv. þm.